За турнеју је владало велико интересовање — концерте у Њујорку, Атланти и Детроиту посетило је неколико хиљада људи. Испред дискотеке у Чикагу, где је имала наступ 1. јануара 2011, било је око пет стотина људи који нису успели да на време купе карте за концерт. Након америчке турнеје, Индира је са Аленом Исламовићем и Тифом имала заједничку европску турнеју. У јулу 2011, Радићева је промовисала песму "Једном се само живи". Неколико дана касније "Политика" је објавила да су Индирине песме пуштане на митинзима у Либији, у граду Сабха на југу државе, поводом чега је она изјавила да јој је драго ако Либијцима њене песме бар на тренутак скрећу мисли са рата, и да музика постоји ради ширења љубави и лепог расположења.